《和季翔韵简洪山海禅师还山》
明代·管讷

八载归来说苦空，禅心只与旧时同。卖将薪去谁家事，种得松成几许工。

雨露无私沾帝泽，山林有道振宗风。半霄岩下行吟处，秋色还归杖屦中。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。